CELEX: 62007CN0524
Language: lv
Date: 2007-11-26 00:00:00
Title: Lieta C-524/07: Prasība, kas celta 2007. gada 26. novembrī — Eiropas Kopienu Komisija/Austrijas Republika

9.2.2008   
            
            
               LV
            
            
               Eiropas Savienības Oficiālais Vēstnesis
            
            
               C 37/11
            
         Prasība, kas celta 2007. gada 26. novembrī — Eiropas Kopienu Komisija/Austrijas Republika
   (Lieta C-524/07)
   (2008/C 37/14)
   Tiesvedības valoda — vācu
   Lietas dalībnieki
   
      Prasītāja: Eiropas Kopienu Komisija (pārstāvis — B. Schima)
   
      Atbildētāja: Austrijas Republika
   Prasītājas prasījumi:
   
               —
            
            
               atzīt, ka, principā nereģistrējot importētus vecākus lietotus transportlīdzekļus, kas iepriekš bijuši reģistrēti citās dalībvalstīs, bet kas neatbilst noteiktām Austrijas izplūdes gāzu un trokšņu aizsardzības tiesību normām, kaut arī uz līdzīgas uzbūves valstī jau reģistrētiem transportlīdzekļiem atkārtotas reģistrācijas gadījumā šīs prasības neattiecas, Austrijas Republika nav izpildījusi pienākumus, ko tai uzliek EKL 28. un 30. pants;
            
         
               —
            
            
               piespriest Austrijas Republikai atlīdzināt tiesāšanās izdevumus.
            
         Pamati un galvenie argumenti
   Saskaņā ar EKL 28. pantu importa kvantitatīvie ierobežojumi un citi pasākumi ar līdzvērtīgu iedarbību dalībvalstu starpā ir aizliegti. Turklāt pasākumi ar līdzvērtīgu iedarbību kā kvantitatīvie ierobežojumi ir katrs dalībvalsts tiesiskais regulējums vai pasākums, kas var faktiski vai iespējami, tieši vai netieši ietekmēt tirdzniecību Kopienā.
   Saskaņā ar Austrijas Kraftfahrgesetz [Likums transportlīdzekļiem] noteikumiem principā nereģistrē importētus vecākus lietotus transportlīdzekļus, kas iepriekš bijuši reģistrēti citās dalībvalstīs, bet kas neatbilst noteiktām Austrijas izplūdes gāzu un trokšņu aizsardzības tiesību normām, kaut arī uz līdzīgas uzbūves valstī jau reģistrētiem transportlīdzekļiem atkārtotas reģistrācijas gadījumā šīs prasības neattiecas. Tādējādi Austrijas Republika neesot izpildījusi pienākumus, ko tai uzliek EKL 28. un 30. pants.
   Valsts tiesiskais regulējums, kas transportlīdzekļiem, kas iepriekš bijuši reģistrēti citās dalībvalstīs, reģistrēšanu valstī pakļauj noteiktā trokšņu un izplūdes gāzu robežvērtībām, kas ir stingrākas par piemērojamiem atvasināto Kopienu tiesību noteikumiem, varot ierobežot tirdzniecību Kopienā. Turklāt šī tirdzniecības ierobežošana diskriminējot ārvalstu produktus, jo valsts lietotajiem transportlīdzekļiem, kuri no jauna tiek reģistrēti īpašnieka maiņas dēļ, šīm stingrākām robežvērtībām neesot jāatbilst. Austrijas noteikumi arī neparedzot, ka reģistrēti transportlīdzekļi būtu jāizņem no ceļu satiksmes, ja tiek neatbilst izplūdes gāzu un trokšņu robežvērtībām, tomēr atsevišķo importēto transportlīdzekļu gadījumā tās tiek piemērotas.
   Šajā gadījumā Līguma noteikumu par brīvu preču apriti piemērošana nav izslēgta arī ar citu specifisku tiesisko regulējumu. Pirmkārt, Direktīvas 93/59/EEK un Direktīvas 92/97/EEK, kuras paredz noteiktus emisiju standartus un trokšņu līmeņus un uz kurām attiecībā uz robežvērtību ievērošanu norāda Austrijas tiesību normas, noteikumi nav piemērojami transportlīdzekļiem, kas jau bijuši nodoti ekspluatācijā kādā no dalībvalstīm pirms direktīvā noteiktā termiņa. Otrkārt, nevar atsaukties uz EEK līguma II pielikuma 1. punktu, lai novērtētu tādus lietas apstākļus, kā transportlīdzekļu importu no citas dalībvalsts uz Austriju brīdī, kad gan Austrija, gan arī otra dalībvalsts ir pievienojusies Kopienai, un uz kuriem attiecas tikai Kopienas tiesības.
   Preču aprites Kopienā ierobežojumi var tikt pamatoti ar EKL 30. pantā skaidri norādītiem vai citiem primāriem vispārējo interešu iemesliem. Turklāt tiesiskajam regulējumam ir jābūt piemērotam, vajadzīgam un samērīgam, un ierobežojumi nedrīkst būt nedz patvaļīgas diskriminācijas līdzeklis, nedz arī slēpta tirdzniecības ierobežošana starp dalībvalstīm.
   Šajā gadījumā aplūkotajam tirdzniecības ierobežojumam šāda pamatojuma nav. Proti, neesot iespējams atsaukties uz veselības un vides aizsardzības iemesliem, lai nereģistrētu importētos transportlīdzekļus, ja līdzīgas uzbūves valstī jau reģistrētu transportlīdzekļu atkārtota reģistrācija šo iemeslu dēļ netiek atteikta. Turklāt pēc Komisijas domām pastāvot mazāk ierobežojoši pasākumi, lai nodrošinātu pāreju uz transportlīdzekļiem ar zemāku emisiju un trokšņu līmeni. Veselības un vides aizsardzības mērķu īstenošana, nelabvēlīgi ietekmējot tikai importēto transportlīdzekļu situāciju, neesot saderīga ar brīvas preču aprites principiem.